Martin Henriksen (DF), 2010-05-20:
Tak for det.
Der er en række elementer i udlændingeaftalen mellem Dansk Folkeparti og regeringen, som er værd at fremhæve.
I Dansk Folkeparti hilser vi det velkommen, at der sættes hårdere ind mod udenlandske studerende, der bryder betingelserne for deres opholdstilladelse.
Det skal selvfølgelig være sådan, at man, hvis man bruger det danske uddannelsessystem som en indgangsvinkel til Danmark, skal studere i Danmark, og man skal efterfølgende enten bruge uddannelsen til gavn for det danske samfund eller rejse tilbage til sit hjemland og bruge den konstruktivt der.
Hvis man bryder betingelserne for sin opholdstilladelse, eksempelvis ved at arbejde illegalt, som der jo er set eksempler på, skal det selvfølgelig have en konsekvens, og vi hilser det velkommen, at det nu indskærpes, at det klare udgangspunkt er, at man så bliver udvist.
Vi hilser det også velkommen, at der kommer skærpede udvisningsregler for socialt bedrageri.
I en tid, hvor vi meget diskuterer velfærd og økonomi, er det jo også stærkt usympatisk og uacceptabelt, at der er nogle, som snyder det danske samfund og dermed også tager hjælp fra andre borgere, som har behov for støtte.
Jeg synes også, det er godt, at reglerne for familiesammenføring strammes.
Der er en række gode tiltag, herunder også de nye regler for permanent opholdstilladelse.
Det nye princip for at få permanent opholdstilladelse er, at indvandrere, som er velintegrerede og kan tale dansk og har respekt og forståelse for dansk kultur, som bidrager til det danske samfund, og som ikke har ligget det danske samfund til last eller begået kriminalitet, kan erhverve en permanent opholdstilladelse hurtigere end i dag.
Omvendt bliver det sværere for dårligt integrerede indvandrere at få permanent opholdstilladelse i Danmark, fordi betingelserne samlet set er strammet op.
Det er vigtigt for Dansk Folkeparti at understrege, at indvandrere selv har et stort ansvar for deres egen og deres families integration i Danmark
Det er også vigtigt at understrege, at integration også indebærer, at den enkelte indvandrer tager dansk kultur, danske normer og værdier til sig og gør dem til sine egne værdier.
Kun på den måde kan samfundet med succes bekæmpe parallelsamfund.
Det er vores opfattelse, at der i langt højere grad skal stilles krav til udlændinge i Danmark, og jeg synes, at udlændingeaftalen og de lovforslag, som vi behandler, imødekommer det ønske.
Der er selvfølgelig et løbende behov for at følge effekterne af udlændingepolitikken og også at være opmærksom på den udvikling, som hele tiden sker.
Det serviceeftersyn, den aftale og de lovforslag, som vi behandler her i dag, og som udvalget behandler, er også udtryk for, at Folketinget – i al fald et flertal i Folketinget – løbende ønsker at tilrettelægge udlændingepolitikken efter den virkelighed, som er uden for murene.
Indvandring via asylsystemet og via familiesammenføringsreglerne er faldet, og det har set med Dansk Folkepartis øjne uden tvivl været et væsentligt bidrag til at rette op på tidligere tiders uansvarlige politik på området.
Dansk Folkeparti mener dog, at der fortsat er et behov for at stramme og at fastholde fokus på udlændingepolitikken, og vi vil også efter vedtagelse af lovforslagene fortsætte med at videreudvikle udlændingepolitikken, sådan at sammenhængskraften i samfundet styrkes.
Det er det, som Dansk Folkeparti arbejder på, og det, som ligger her, er det, som Dansk Folkeparti og regeringen i den her omgang har kunnet blive enige om.
Så er spørgsmålet: Hvad vil Socialdemokraterne og SF?
De påstår, at de vil videreføre udlændingepolitikken, og de påstår, at de støtter størstedelen af udlændingeaftalen og lovforslagene.
Men sagen er jo den, at de to partier agter at stemme imod, medmindre der er noget, jeg helt har misforstået.
Man stemmer altså imod noget, som man påstår man støtter, og det giver jo ingen mening, så hvad er egentlig meningen?
Jeg tror, at jeg har fundet svaret.
Jeg er gået lidt tilbage i tiden, ikke så langt tilbage, bare til sidste år, og har kigget på, hvad der er blevet sagt på den socialdemokratiske kongres.
Der kan man jo finde masser af citater og udtalelser fra delegerede, fra det socialdemokratiske bagland, som modtager massive klapsalver, når de kritiserer udlændingepolitikken.
Der er f.eks. et ritzautelegram fra den 26. september, hvor overskriften lyder: »Bagland støtter Nyrup i Brorsons-kritik«.
Der står videre: »det socialdemokratiske bagland støtter den tidligere statsminister Poul Nyrup Rasmussen i hans kritik af rydningen af Brorsons Kirke.«
Og videre lyder det: »Den natlige politiaktion … gør stadig ondt på mange Socialdemokrater.«
Sådan kan man blive ved med at finde forskellige citater og udtalelser fra den socialdemokratiske kongres, som viser, at det socialdemokratiske bagland er modstander af udlændingepolitikken, både den, der bliver ført nu, og – kan man forstå – den, der vil blive ført efter vedtagelsen af de her lovforslag, som forhåbentlig sker inden sommeren.
For at illustrere, hvordan Socialdemokraterne forsøger at balancere mellem to synspunkter, som stikker i hver sin retning – det synspunkt, at man bakker op om udlændingepolitikken, og det synspunkt, at man er imod udlændingepolitikken – fandt jeg et andet telegram, også fra Ritzau fra den 26. september, som jeg godt vil læse op fra, og som illustrerer, hvordan den socialdemokratiske partiformand, fru Helle Thorning-Schmidt, forsøger at balancere mellem de to synspunkter.
Jeg citerer: »Vi holder fast i, at antallet spiller en rolle.
Vi holder fast i, at vi ikke kan lempe de regler, der angiver, hvor mange mennesker med udenlandsk baggrund der kommer til Danmark.
Og vi holder også fast i, at den lovgivning, der gælder i Danmark, skal overholdes.
Det sagde partiformanden, og ingen af de 850 delegerede klappede.
Klapsalverne kom først, da partiformanden forsikrede, at udlændingepolitikken bliver helt anderledes end Venstres og Dansk Folkepartis, hvis Socialdemokraterne kommer til magten.
Det er jo imponerende, fordi man på den måde formår at rumme to fuldstændig modsatrettede synspunkter, og det er ikke kun – hvis nogen skulle tro det – hr. Villy Søvndal, der formår det i dansk politik, hverken i 2009 og sikkert heller ikke i 2010.
Sandheden er jo den, at man i Socialdemokratiet ikke kan bakke op om en udlændingepolitik, der sådan set bærer på nogle principper, der går på, at hvis ikke du vil bidrage, vil vi – lidt firkantet sagt – ikke have dig, men hvis du gerne vil bidrage, er vi åbne over for det.
Selv det er en alt for stram udlændingepolitik for Socialdemokraterne, selv de principper er for hårde set fra socialdemokratisk side.
Det er måske ikke så mærkeligt, når man tager i betragtning, at det socialdemokratiske bagland er så kritisk, og det er måske heller ikke så mærkeligt, når man tager i betragtning, at Socialistisk Folkeparti og Det Radikale Venstre og Enhedslisten har betegnet udlændingeaftalen som umenneskelig.
Det er jo klart nok, jeg synes bare, man skal være ærlig omkring, at det jo er i den retning, der vil blive trukket, hvis der kommer en socialdemokratisk ledet regering, for det er jo der, man skal hente sit parlamentariske grundlag.
Det vil selvfølgelig også være gældende i forhold til en socialdemokratisk ledet regering, og så vil man lempe udlændingepolitikken.
To plus to er fire.
Jeg tror, at venstrefløjen satser på, at ingen sådan rigtig opdager, at Folketinget også diskuterer udlændingepolitik.
Velfærd og økonomi fylder jo det meste, både i Folketinget og også uden for Folketinget, men set i det lys er udlændingepolitikken faktisk vigtig, for hvis man ikke på venstrefløjen vil bakke op om en politik, hvor man – igen lidt firkantet sagt – siger nej til dem, der ikke vil bidrage og åbner over for dem, der bidrager, så vil der uundgåeligt komme flere udlændinge på overførselsindkomst, som vil være en økonomisk belastning, og det vil så gå ud over velfærdssamfundet og dansk økonomi på lang sigt.
Det er også nogle af de problemer, vi døjer med, når vi taler om økonomiske udfordringer; vi kan se, at mange af dem, der kom ind før 2001, jo er en økonomisk belastning for samfundet.
Jeg synes, at Socialdemokraterne skylder nogle klare svar på de spørgsmål, som jeg har rejst her i dag.